Valutav kurk ja tilkuv nina on sügisest kevadeni justkui iga hariliku eestlase ühisnimetaja, millele juba aastasadu kõik koos lahendust oleme otsinud. Külmetus kipub meist enamikke ikka igal aastal kätte saama. Õnneks on rahvameditsiin meieni kandnud teatud tarkused ja looduslikud vahendid, mille meie siin Tervixis patta oleme pannud ning valminud tooted oma armsate klientideni toonud. Lubage esitleda abimehi, mis agaralt tööd vihtuvaid pisikupoisse veidi taltsutada aitavad ning mis iga endast lugupidava põhjamaalase arstimikapis olemas võiksid olla. Astelpaju-taruvaigu kurgupihusti on esimene abimees, mille järgi käsi haarata võiks, kui on tekkimas tunne, et külmetus on põue pugenud ning mõni pisik Sinu kurku oma pesa looma soovib hakata. Astelpajuõli pehmendab kurgu limaskesta ning antibakteriaalse toimega taruvaik aitab vähendada põletikku ning ärritust. Õli on meeldiva maitsega ning sobib kaks korda päevas kasutamiseks ka väikelastel. Ninasalvi kasuta siis, kui nohu on Su juba kätte saanud ning iga nuuskamisega tundub järjest enam, et taskurätt võrdub liivapaberiga, mis nägu kraabib ning nina järjest rohkem punast värvust võtma hakkab. Ninasalvis olevad astelpaju- ja oliiviõli niisutavad suurepäraselt hõõrdunud ja valulikku ninaümbruse nahka. Eukalüpti ja männi eeterlikud õlid tungivad läbi nohublokaadi ning aitavad salvi ninaõõnsusesse määrides õhul paremini hingamisteedes liikuda. Toote peale kandmiseks kasuta vatitikku või kui eelistad, siis puhtaks pestud väikest sõrme. Meeldiva lõhnaga Hanerasvasalvi määri rinnakule ning jalataldade alla (eriti efektiivne öösel). Hanerasv tekitab soojendava* efekti, mis leevendab külmetusest tulenevat köha ning aitab tõrjuda nohu. Kindlasti tuleks meeles pidada, et kui salv on peale määritud, siis tuleks ruttu-ruttu sokid jalga tõmmata, sooja teki alla pugeda ning mitte külmetada! *Juhul, kui palavik on tõusnud juba üle 38 kraadi, siis tuleks hanerasva kasutamist vältida, kuna võib tekkida ülekuumenemine. Kõik Tervixi tooted on 100% looduslikku päritolu, mistõttu sobivad need kasutamiseks igaühele – alustades imikutest ning lõpetades kõrges eas olevate inimestega. Ole külmetusest kavalam ning veendu, et need tooted alati kodus olemas oleks, sest külmetus ei hüüa tulles!